**RESYME` OG SPØRSMÅL FRA DAGENS TALE, DATERT 01.03.2020,**

**V/ Pastor Gjermund Igland**

**TEMA: Gjestfrihetens pris og glede**

Teksten er hentet fra;

2. Kongebok 4.8-37

Bibelen forteller at profeten Elisja gjorde dobbelt så mange undere som sin forgjenger Elia.

I dagens tekst fortelles det om en velstående kvinne som viser Elisja og hans tjener, en enestående gjestfrihet. Til tross for at kvinnens fremtid var dyster, så ønsket hun å gi noe av seg selv. Bibelen forteller oss at gjestfrihet er en nådegave(1.Peter.4.9-10) og den gir velsignelser tilbake (Hebr.13.2).

Elisja var takknemlig og ønsket å gi noe tilbake. Da han hørte om kvinnens sorg over at hun ikke hadde fått barn, gav han henne et guddommelig løfte om at hun vil føde en sønn. Skuffelsene hun tidligere hadde opplevd, gjorde at hun sa ; «Du må ikke lure meg»

Hun får en gutt, men gutten blir syk og dør. Da oppsøker hun Elisja for å be om hjelp. Noen ville kanskje tro at kvinnen var gal, men hun handlet i tro.

Elisja identifiserte seg med kvinnenes nød og guttens død. Han lukker døra og kjemper en bønnekamp for gutten i det skjulte. Moses og Paulus kjente også sterkt på nøden for andres sorg og gikk i forbønn for folket. Det kan vi lese om i 2.Mos.32.30-32 og Rom 9.2-3.

Gud taler til oss i dag gjennom teksten. Det oppfordres til raushet og gjestfrihet. Han har mer for sitt folk enn det vi tror. Vi må ikke begrense Gud i 2020.Vi må be om dobbelt del, for Gud vil gi oss så uendelig mye mer enn det vi ber om. Vi kan derfor frimodig følge oppfordringen som Jesus gir i Matt.6.6.

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.